ولسمشر غنې: تېرې ترخې تجربې هېرې د پاکستان له دولت سره مذاکراتو ته چمتو یو
د افغانستان ولسمشر (صدر) اشرف غني د کابل پروسې په دوېم کانفرنس کې پاکستان سره د سولې د خبرو وړانديز وکړوچې هېواد يې پاکستان سره مذکراتو ته چمتو دی.
هغه وويل "مونږ بیا هم، د پاکستان له دولت سره د هر اړخیزې سولې مذاکراتو ته چمتو او حاضر یو چې تېرې ترخې تجربې هېرې او نوی باب پرانیزو. مونږ د خپلو خلکو د مشقتونو په اړه د مسؤولیت ژور احساس او د خپل هېواد لپاره یو روښانه لرلید لرو، او سولې ته زمونږ ژمنتیا پر همدې لرلید او همدې احساس بناء ده". اشرف غني پاکستان سره د مذاکراتو وړانديز په داسې حال کې کړی چې د جنورۍ په میاشت کې په کابل کې د ترسره شوؤ خونړيو بریدونو وروستو روانه میاشت فرورۍ کې د افغانستان او پاکستان ترمنځ د تاوتریخوالي کمولو لپاره دوه وارې خبرې اترې شوي دي. د دغو خبرو وروستو په کابل کې د افغانستان د بهرنیو چارو د وزارت لخوا په خپرې شوې اعلامیې کې ویل شوي وو د دواړو هېوادونو ترمنځ په خبرو کې هېڅ پرمختګ نه دی شوی. افغان حکومت او امریکا په پاکستان تور لګوي، چې ترهګرو ته یې پټنځایونه ورکړي او ترهګر د پاکستان له خاورې په افغانستان کې بریدونه ترسره کوي او د کابل وروستی برید هم په پاکستان کې پلان شوی ؤ. افغان حکومت دا هم ویلي ؤ، چې د کابل او یو شمېر نورو ولایتونو د وروستیو بریدونو په اړه کره اسناد او شواهد یې هم پاکستاني چارواکو ته سپارلي دي. پاکستان دغه تورونه ردوي چې ګواکې د افغانستان د پلازمېنې له بریدونو سره کوم تړاو لري او یا دې ترهګرو ته پټنځایونه ورکوي. د ارګ ترمخه ښاغلي ولسمشر نن د کابل پروسې په وېنا کې پاکستان کې د کډوالو په اړوند هم وويل، "مونږ حاضر یو چې د پاکستان حکومت سره زمونږ د ټولو کډوالو د بېرته راتګ لپاره په یو منظم پلان کې چې له ۱۸نه تر ۲۴ میاشتو کې عملي شي موافقې ته ورسېږو". هغه زياته کړه"مونږ د خپلو کډوالو راتګ د افغانستان غېږ ته غواړو او دې ته ژمن ی چې ټول دولتي امکانات به دوباره او ملي امکانات به دوباره عیار کړو چې کډوال د خپلو وروڼو او خویندو غېږ ته راشي". پاکستان د تېر اوږدې مودې نه ټينګار کوي چې افغان کډوال نور بيرته خپل هېواد ته ستانه شي.